A Magyar Nemzetben megjelent fotó alapján tett feljelentést a Helyi Választási Iroda, a rendőrök órákon át tartottak házkutatást.

Önkormányzati választás 2019 Idézze fel a 2019-es önkormányzati választás kampányának és a szavazás napjának eseményeit, illetve kövesse a fejleményeket cikksorozatunkkal. Innen megtudhat mindent arról, mi történik az ország önkormányzataiban.

Megszüntette a nyomozást a rendőrség a Pikó András józsefvárosi közös ellenzéki polgármesterjelölt kampánycsapata ellen – tudta meg a hvg.hu.

A Budapesti Rendőr-Főkapitányság lapunk kérdésére korábban csak annyit írt, hogy ügydöntő határozatot hoztak, annak tartalmát azonban addig nem kommunikálják, amíg azt nem kézbesítették a címzettnek – jelen esetben a józsefvárosi választási irodának.

Információink szerint határozatában a rendőrség megszüntette a nyomozást.

Az ügyben megkérdeztük a józsefvárosi Helyi Választási Irodát is, akik elismerték a megszüntetést, és azt is közölték, hogy

a határozat ellen panasszal éltek, melynek elbírálása folyamatban van.

Kiemelték azt is, hogy a Magyar Nemzet szeptember 11-i számában megjelent újabb fotók miatt a korábbi feljelentést kiegészítve kérték a nyomozóhatóság vizsgálatát. Utóbbi ügyben a Nemzeti Adatvédelmi és Hírközlési Hatóság vizsgálata jelenleg is folyamatban van.

A Magyar Nemzetnek azt írták: megítélésük szerint a hatóság számos körülményt nem vizsgált kellő körültekintéssel, vagy figyelmen kívül hagyott.

Fotó: Reviczky Zsolt

Az iroda szeptember elején választás rendje elleni bűncselekmény és személyes adattal visszaélés elkövetésének gyanúja miatt tett feljelentést, miután a Magyar Nemzetben megjelent egy cikk, amely szerint feltételezhető, hogy „csalással, törvénytelen eszközök igénybevételével” készül az önkormányzati választásokra a fővárosi ellenzék.

A kormánypárti lap ezt egy közösségi médiában megosztott fotóra alapozta, melyen a kampánystáb tagjai számítógépek előtt ülnek.

A rendőrség két nappal később, szeptember 11-én délután ki is vonult a Baross utcai kampányközponthoz, ahol órákon keresztül tartottak házkutatást. Udvarhelyi Tessza kampányfőnököt hosszan hallgatták meg tanúként, elvittek két számítógépet is, később pedig tanúként beidézték Erőss Gábor képviselő-jelöltet, aki szerepel a Magyar Nemzetben közzétett, aggályosnak mondott képen.

A BRFK később azt írta, gyanúsítottként senkit nem hallgattak ki,

csak tanúmeghallgatás volt.

Pikó már a helyszínen azt mondta, hogy senkitől semmilyen személyes adatot nem rögzítettek, a vizsgálat szerinte őket fogja igazolni. Úgy fogalmazott, "kicsit mosolyogva" állnak a demonstratív rendőri fellépés előtt, mert a házkutatás szerinte az eddigi munkájuk egyfajta elismerése. Elmondása szerint olyan területre tévedtek, amely a Fidesz számára elviselhetetlen, amikor a kerületi korrupcióról beszéltek.

Az ügyben a Fidesz–KDNP a helyi választási bizottsághoz is kifogással fordult, azt kérve, állapítsák meg, hogy Pikóék megsértették a választási alapelveket. Ennek a bizottság helyt is adott, a döntést azonban megváltoztatta a Fővárosi Választási Bizottság, miután Pikóék fellebezést nyújtottak be.

Pikó elmondta, hogy a rendőrségi ügy lelkileg szétzilálta a csapatot, főleg a kampányfőnököt, kicsit átalakították a belső működést is. Archiválták azt a Facebook-csoportot, amelyből kiszivárgott a botrányt okozó kép, a kampányközpontban sem beszélnek meg már fontos kérdéseket. Pikó szerint más kerületekben járva úgy érzi, az ellenzéki szavazók egy részénél nagyon betalált a történetük, feltételezése szerint a Fidesz nem akarja, hogy mártírrá váljon, ezért vissza is vettek a tempóból.

Nem sokkal később a polgármesterjelölt a Mátyás téren tartott kampányrendezvényt, ott valaki éppen akkor kapcsolta le az áramról a színpadi hangosítást, amikor a rendezvényen Pikó András lépett volna épp színpadra.